# Pinochio par anpezan/Capitolo 8

../Capitolo 9 IncludiIntestazione 10 settembre 2014 25% Da definire
Pinochio par anpezan Carlo Collodi 1883 CC BY-SA 3.0 GFDL Indice:Pinochio.djvu //it.wikisource.org/w/index.php?title=Pinochio_par_anpezan/Capitolo_8&oldid=- 20140915154840 //it.wikisource.org/w/index.php?title=Pinochio_par_anpezan/Capitolo_8&oldid=- 20140915154840
Capitolo 8
Bepeto el i fesc su danoo i pès a Pinochio e l se vende ra fanela par i cronpà l Abezé
Na ota pasciù, el buratin l à scomenzà alolo a rugnà e sgnoufà che el vorea i pès noe.
Ma Bepeto, par el castigà de ra baronada che l aea fato, l à lascià che l ziasse e l sgnoufasse par na mesa ‘sornada, e pò l i à dito: - Parcé ebe da te fei i pès noe? Fosc par te vede scanpà danoo de ciasa? - V inprometo – l à dito el buratin piansen – che da ca inaante sarei senpre un bon. - Dute i pize – l i à respondù Bepeto – canche i tarentea algo, i disc coscì. - V inprometo che ‘siarei a scora, inpararei e me fejarei onor … - Dute i pize, canche i tarentea algo, i cianta chera laira. - Ma ió no son conpain de chi outre pize! Son el pi bon de dute e digo senpre ra verità. V inprometo, pare, che inpararei un mestier e sarei ra vostra consolazion co saré vecio.
Bepeto, che anche se l aea betù ‘sò ra scafa l aea i oce pies de lagremes e i ea ‘sù ra duoia al cuore a vede el sò por Pinochio inze chi state, el no n à dito outro: l à tolesc su i atreze e doi biei toche de len stajonà e l s à betù a lourà de bon saó.
Inze manco de un ora, i pès i ea beleche fate: doi biei peduche sute e duto nervo, che i someaa fate da un gran artista. Bepeto el i à dito al sò buratin: - Ades sara i ociuche e drome! Tote!
E Pinochio l à sarà i oce e l à fato finta de dromì. Fin che el fejea finta de dromì, co nafré de cola delegada inze na scorza de voo Bepeto l à tacà su i pès agnoche i ‘sia betude, e l i à taca de su tanto polito che no se vedea gnanche ra ‘sonta.
Canche el buratin el s à inacorto de aé i pès, l é soutà ‘sò da ra toura agnoche l s aea destirà e l à scomenzà a fei mile soute e mile ciamuletes, che l someaa come mato. - Par ve pagà de duto chel che aé fato par me – l i à dito Pinochio a sa pare – voi ‘sì alolo a scora. - Varente, pizo. - Ma par ‘sì a scora ei bisoin de algo da me bete inze daos. Alora Bepeto, che l ea poereto e inze scarsela l no n aea gnanche un cru, l i à fato su un viestì de carta coi fiore, un pei de scarpe de scorza de brascion e na baretuca de molizo de pan.
Pinochio l é coresc direto a se vardà inze un laaman pien de aga e l é stà coscì contento de se vede viestì e calzà, che co nafré de blaga l à dito: - Someo propio un scior! - Scì zerto – l i à respondù Bepeto – e recordete che no n é dai sarvije che se vede l scior, ma dai sarvije nete. - A sto riguardo – l à ‘sontà el buratin – par podé ‘sì a scora me mancia ancora algo: me mancia l bon e l meo. - Ce vosto dì? - Me mancia l Abezé. - Toa da doi: ma cemodo one da fei par in tuoi un? - Nuia de pi fazile: se và inze botega e se l cronpa. - E i sode?… - Ió no in ei. - Gnanche ió – l i à dito chel bon vecio, duto pascionà. E Pinochio, anche se l ea senpre de bonumor, l s à avelì anche el: parceche ra miseria, canche l é propio miseria, i ra vede dute, anche i pize.
- Ocio che ó! – l à craià Bepeto duto inze un colpo: l é leà su, el s à betù su ra fanela de frustagno duta mendada e taconada e l sin è ‘sù de oga. Dapò de nafré l ea danoo a ciasa: e canche l é ruà l aea inze man l Abezé par sò fiol, ma ra fanela el no r aea pi. Chel poranima l ea restà in ciamesa, e de fora el fiocaa. - E ra fanela, pare? - R ei venduda. - Parcé r aeo venduda? - Parceche aee cioudo. Pinochio l à capì alolo ce che l vorea dì e l no n é stà bon de se tienì: l i é coresc incontra e l à scomenzà a se buscià su sa pare daparduto.